Tirsdag blev årets indtil videre varmeste dag - og rekorden blev sat i Aars.

Mens man visse steder i landet har fået regn og stedvise skybrud , så har varmen nået nye højder i store dele af Jylland. Hele seks steder har temperaturen nået 30 graders varme, og allervarmest har det været i Aars i Himmerland, hvor termometret tirsdag eftermiddag toppede på hele 31,2 graders varme. Det er 0,9 grader mere, end hvad der blev målt i København mandag, og derudover er tirsdag også den anden tropedag i 2018 - mens antallet af sommerdage nu er oppe på hele 45. Varmeste dag i Danmark i to år For at finde en højere temperatur end hvad man oplevede tirsdag, skal tiden skrues tilbage til den 26. august 2016, hvor der både på Lolland og i Odsherred blev målt hele 31,6 graders varme. Samtidigt er tirsdagens 31,2 grader den højeste juli-temperatur i Danmark siden 2015. Mulighed for endnu en tropenat Den særdeles varme luft over Danmark gav allerede sidste nat ophav til den første tropenat i 2018 , og igen i nat kan temperaturen ved flere kyststationer holde sig over 20 graders varme og dermed give os endnu en tropenat, hvor lagnerne vil klistre til kroppen.